४४३ उमेदवारांची माघार : पडद्यामागील राजकीय डावपेच उघड, अपक्षांचे अस्तित्वच संपुष्टात

पिंपरी-चिंचवड | विशेष प्रतिनिधी

पिंपरी-चिंचवड महानगरपालिका निवडणूक २०२६ जसजशी निर्णायक टप्प्यात प्रवेश करत आहे, तसतसे शहरातील राजकारणाचे खरे स्वरूप उघड होत आहे. उमेदवारी अर्ज माघारीच्या अंतिम दिवशी तब्बल ४४३ उमेदवारांनी माघार घेतल्याने राजकीय वर्तुळात खळबळ उडाली आहे. ही केवळ माघार नसून, पडद्यामागील राजकीय दबावतंत्र, समझोते आणि सत्तासंघर्षाचे जिवंत उदाहरण असल्याचे बोलले जात आहे.

सुरुवातीला निवडणूक रिंगणात उतरण्याचा आव आणणारे अनेक अपक्ष आणि तथाकथित इच्छुक उमेदवार ऐनवेळी गायब झाल्याने, “निवडणूक की सेटिंग?” असा थेट सवाल उपस्थित केला जात आहे.

अपक्षांचा खेळ खल्लास, मोठ्या पक्षांना मोकळे रान

अ ते ह या सर्वच क्षेत्रीय कार्यालयांमध्ये उमेदवारांनी अक्षरशः रांगेत उभे राहून माघार घेतली. यामध्ये मोठ्या संख्येने अपक्ष, बंडखोर आणि पक्षांतर्गत नाराज गटांचा समावेश आहे. यामुळे आता अनेक प्रभागांत थेट पक्ष विरुद्ध पक्ष अशी लढत उरली असून, अपक्षांचा “दबावाचा पर्याय”च संपुष्टात आला आहे.

महानगरपालिकेच्या अ ते ह या आठही क्षेत्रीय कार्यालयांच्या कार्यक्षेत्रात ही माघार नोंदवण्यात आली आहे. माघार घेतलेल्या उमेदवारांमध्ये महिला उमेदवारांची संख्या लक्षणीय असून, अनेक ठिकाणी मैत्रीपूर्ण दबाव, पक्षीय समन्वय, तसेच विजयाची गणिते पाहता हा निर्णय घेण्यात आल्याची चर्चा राजकीय वर्तुळात सुरू आहे.

हेही वाचा –  महिलांसाठी ठोस निर्णयांचे आश्वासन; बचत गटांना बळ देण्यावर भर : कविता भोंगाळे-पाटील

क्षेत्रीय कार्यालयनिहाय माघारींचे चित्र

अ प्रभाग क्षेत्रीय कार्यालय अंतर्गत सर्वाधिक उमेदवारांनी माघार घेतली असून, सविता वाघमारे, मोहिनी लोखंडे, भारती चांदणे, वर्षा भालेराव, गीता चव्हाण, उज्वल मोरे यांच्यासह अनेक परिचित नावे यामध्ये आहेत. अपक्ष उमेदवारांची संख्या अधिक असल्याने प्रमुख पक्षांच्या उमेदवारांसाठी ही माघार फायदेशीर ठरणार आहे.

ब प्रभाग क्षेत्रीय कार्यालय क्षेत्रातही मोठ्या प्रमाणात माघारी झाल्या असून, मनिषा वाल्हेकर, पूजा सराफ, विजय शेलार, हेमंत देवकुळे, योगिता साळुंके, माधुरी कुलकर्णी यांच्यासह अनेक इच्छुकांनी निवडणूक रिंगणातून पाय मागे घेतले आहेत. काही प्रभागांमध्ये थेट द्वंद्व लढती निश्चित झाल्याचे संकेत मिळत आहेत.

क प्रभाग क्षेत्रीय कार्यालय अंतर्गत बोराटे, आल्हाट, लांडगे, जाधव, धुमाळ, यादव, खान, इनामदार आदी विविध समाजघटकांतील उमेदवारांनी माघार घेतली आहे. त्यामुळे या भागात आता प्रमुख पक्षांमध्येच खरी लढत होणार असल्याचे स्पष्ट झाले आहे.

ड प्रभाग क्षेत्रीय कार्यालय परिसरात गायकवाड, काटे, पवार, कलाटे, ढवळे, वाघमारे, साठे आदी अनेक उमेदवारांनी माघार घेतली. या भागात आधीच तीव्र राजकीय चुरस होती; मात्र माघारींमुळे काही प्रभागांत समीकरणे बदलली आहेत.

इ प्रभाग आणि फ प्रभाग क्षेत्रीय कार्यालयांमध्ये देखील मोठ्या प्रमाणात उमेदवारांनी माघार घेतली आहे. भोसले, लांडगे, चव्हाण, तापकीर, आल्हाट, गायकवाड, डोंगरे, साने, मोरे, नेवाळे, पाटील आदी आडनावांची यादी लांबलचक असून, स्थानिक पातळीवरील राजकीय तडजोडी यामागे कारणीभूत ठरल्याचे बोलले जात आहे.

ग प्रभाग आणि ह प्रभाग क्षेत्रीय कार्यालय अंतर्गत सर्वाधिक अपक्ष उमेदवार मैदानातून बाहेर पडले आहेत. बारणे, कांबळे, नखाते, ढोरे, शितोळे, भागवत, गवळी, लांडगे, थोरात आदी अनेक नावांचा यात समावेश आहे. काही प्रभागांत आता थेट पक्ष विरुद्ध पक्ष अशी सरळ लढत होणार आहे.

उमेदवारी माघारीमुळे:

– अपक्ष उमेदवारांचे आव्हान मोठ्या प्रमाणात कमी झाले

– प्रमुख राजकीय पक्षांची ताकद अधिक संघटित झाली

– अनेक प्रभागांत लढतींचे चित्र स्पष्ट झाले

– प्रचाराचा फोकस आता थेट प्रतिस्पर्ध्यावर केंद्रित होणार आहे

राजकीय विश्लेषकांच्या मते, ही माघार म्हणजे पडद्यामागील राजकीय रणनीतीचा भाग असून, येत्या काही दिवसांत प्रचार अधिक आक्रमक आणि लक्षवेधी होण्याची शक्यता आहे. महानगरपालिका निवडणुकीत कोण बाजी मारणार, हे मतदारराजा ठरवणार असला तरी उमेदवारी माघारींनी पिंपरी-चिंचवडच्या राजकारणाला निर्णायक वळण दिले आहे, हे मात्र निश्चित.

महाईन्यूज-X वर फॉलो करा : महाईन्यूजला instagram वर फॉलो करा